Proteas se Lizelle kolf Kiwi’s flenters | Netwerk24
25 Januarie 2020 15:44
Suid-Afrika se Lizelle Lee het haar kolf Saterdag die praatwerk laat doen. Foto: Getty Images
Die Proteas het die Kiwi’s met sewe paaltjies geklop in die eerste wedstryd in die reeks van drie.
Nieu-Seeland het eerste gekolf en is tot 259/9 in 50 boulbeurte beperk, waarna Suid-Afrika (260/3) die wenlopies in die 49ste boulbeurt gemoker het.
Lee (99, 99 balle) en Laura Wolvaardt (91*, 124 b) het 163 lopies om die eerste paaltjie aangeteken, voordat Lee uit is.
Teen daardie tyd was die Nieu-Seelanders se fut lankal reeds uit en het die kaptein, Dane van Niekerk (37, 43 b), aangegaan waar Lee opgehou het.
In die Kiwi’s se kolfbeurt het twee naatboulers, Masabata Klaas (3/37) en Ayabonga Khaka (3/43), die beste met die bal vertoon.
Die tweede wedstryd word Maandag, ook in Auckland, beslis. – Sportredaksie
Meer oor: Lizelle Lee | Suid-Afrika | Nieu-Seeland | Protea-Vrouekrieketspan